b'\n_START_ARTICLE_\nMuziej\xc5\xb3 tinklas\n_START_PARAGRAPH_\nMuziej\xc5\xb3 tinklas \xe2\x80\x93 muziej\xc5\xb3 sistema tam tikroje teritorijoje, kurios pob\xc5\xabdis priklauso nuo istorin\xc4\x97s sanklodos ir valdymo specifikos (teisiniai, organizaciniai, finansiniai po\xc5\xbeymiai), muziej\xc5\xb3 tipo, r\xc5\xab\xc5\xa1i\xc5\xb3 ir skai\xc4\x8diaus.\n_START_SECTION_\nKlasifikavimas\n_START_PARAGRAPH_\nMuziej\xc5\xb3 tinklas i\xc5\xa1 dalies apib\xc5\xabdinamas remiantis muziej\xc5\xb3 klasifikacija pagal bendrus organizacijos, veiklos, priklausomyb\xc4\x97s, reik\xc5\xa1mingumo po\xc5\xbeymius. Paplit\xc4\x99s tradicinis muziej\xc5\xb3 skirstymas pagal administracin\xc4\x99 ir teritorin\xc4\x99 priklausomyb\xc4\x99, reik\xc5\xa1m\xc4\x99, rinkini\xc5\xb3 r\xc5\xab\xc5\xa1is._NEWLINE_Pagal rinkini\xc5\xb3 r\xc5\xab\xc5\xa1is, paskirt\xc4\xaf ir svarbiausi\xc5\xb3 moksl\xc5\xb3 pob\xc5\xabd\xc4\xaf muziejai tradici\xc5\xa1kai skirstomi \xc4\xaf istorijos, meno, gamtos, mokslo, technikos, mi\xc5\xa1rius, specialiuosius. Yra netradicini\xc5\xb3 muziej\xc5\xb3: zoologijos sodas, gyvosios istorijos sodyba, paveldo interpretavimo centras ir kitos i\xc5\xa1 dalies muziej\xc5\xb3 darb\xc4\x85 dirban\xc4\x8dios \xc4\xafstaigos. Pastaruoju metu plintant informacin\xc4\x97ms technologijoms populiar\xc4\x97ja virtual\xc5\xabs muziejai internete.\n_START_SECTION_\nLietuvos muziej\xc5\xb3 sistema\n_START_PARAGRAPH_\nLietuvoje muziej\xc5\xb3 sistemos prie\xc5\xbei\xc5\xabr\xc4\x85 vykdo Lietuvos Respublikos kult\xc5\xabros ministerija, remdamasi Lietuvos Respublikos muziej\xc5\xb3 \xc4\xafstatymu, kitais teisiniais dokumentais ir atsi\xc5\xbevelgdama \xc4\xaf Tarptautin\xc4\x97s muziej\xc5\xb3 tarybos patariamuosius dokumentus, Lietuvos muziej\xc5\xb3 asociacijos, Lietuvos savivaldybi\xc5\xb3 muziej\xc5\xb3 direktori\xc5\xb3 bendrijos, Muziej\xc5\xb3 ekspert\xc5\xb3 komisijos rekomendacijas._NEWLINE_Lietuvos muziej\xc5\xb3 tinkl\xc4\x85 sudaro valstybiniai ir nevalstybiniai muziejai. Oficialiais duomenimis, 2007 m. Lietuvoje buvo 106 muziejai: 3 nacionaliniai, 15 respublikini\xc5\xb3, 3 apskri\xc4\x8di\xc5\xb3, 63 savivaldybi\xc5\xb3, 17 \xc5\xbeinybini\xc5\xb3, 5 privat\xc5\xabs arba vie\xc5\xa1osios \xc4\xafstaigos. Muziej\xc5\xb3 yra gerokai daugiau, pvz., 2009 m. Vilniuje buvo 32 muziejai ir 30 galerij\xc5\xb3, i\xc5\xa1 j\xc5\xb3 \xc4\xaf muziej\xc5\xb3 statistik\xc4\x85 \xc4\xaftraukti tik 22. Dalis muziej\xc5\xb3 ne\xc4\xaftraukta \xc4\xaf muziej\xc5\xb3 oficiali\xc4\x85 statistik\xc4\x85, nes yra nesavaranki\xc5\xa1ki institucij\xc5\xb3 padaliniai. Lietuvos Respublikos kult\xc5\xabros ministerijai tiesiogiai pavald\xc5\xabs tik nacionaliniai ir respublikiniai muziejai. Dauguma muziej\xc5\xb3 priklauso savivaldos institucijoms._NEWLINE_Lietuvoje vyrauja istorijos tipo muziejai, i\xc5\xa1 j\xc5\xb3 33 \xe2\x80\x93 kra\xc5\xa1totyros muziejai. Nedaug kit\xc5\xb3 tip\xc5\xb3 muziej\xc5\xb3: meno \xe2\x80\x93 7, gamtos \xe2\x80\x93 5, mokslo \xe2\x80\x93 4, technikos \xe2\x80\x93 6. Toki\xc4\x85 muziej\xc5\xb3 sistemos raid\xc4\x85 nuo XX a. prad\xc5\xbeios l\xc4\x97m\xc4\x97 kult\xc5\xabros ideologizavimas. Lietuvos muziej\xc5\xb3 sistemos pl\xc4\x97tot\xc4\x97 nuo pirmojo vie\xc5\xa1ojo muziejaus (Vilniaus universiteto matematikos muziejus, \xc4\xafkurtas 1752 m.) iki \xc5\xa1i\xc5\xb3 laik\xc5\xb3 muziej\xc5\xb3 siejama su mokslo ir ideologijos s\xc4\x85veika. Ideologija da\xc5\xbeniausiai lemia muziej\xc5\xb3 sistemos kokybinius ir kiekybinius poky\xc4\x8dius. Vilniaus universiteto mokslo muziejus ir Lietuvos nacionalinis muziejus savo prad\xc5\xbei\xc4\x85 sieja su Vilniaus universiteto muziejais (veik\xc4\x97 iki 1830 m.) ir Vilniaus senien\xc5\xb3 muziejumi (veik\xc4\x97 1855\xe2\x80\x931865 m.). Kernav\xc4\x97s archeologijos ir istorijos muziejus\xe2\x80\x93rezervatas (nuo 2003 m. Valstybinis Kernav\xc4\x97s kult\xc5\xabrinis rezervatas) 2004 m. \xc4\xaftrauktas \xc4\xaf UNESCO Pasaulio paveldo objekt\xc5\xb3 s\xc4\x85ra\xc5\xa1\xc4\x85._NEWLINE_Dabartin\xc4\x97 informacin\xc4\x97 visuomen\xc4\x97 suinteresuota pl\xc4\x97sti muziej\xc5\xb3 sistem\xc4\x85, paveldo prieinamum\xc4\x85 ir pa\xc5\xbeinim\xc4\x85: 1855\xe2\x80\x931865 m. vienintel\xc4\xaf vie\xc5\xa1\xc4\x85 Lietuvoje Vilniaus senien\xc5\xb3 muziej\xc5\xb3 aplank\xc4\x97 6531 lankytojas, muziejus tur\xc4\x97jo 66 663 muziejines vertybes. 2007 m. Lietuvoje 106 muziejus aplank\xc4\x97 3 115 415, muziej\xc5\xb3 internetines svetaines \xe2\x80\x93 1 105 749 lankytojai. \xc5\xa0ie muziejai tur\xc4\x97jo 4 569 104 muziejines vertybes pagrindiniuose ir 2 574 316 \xe2\x80\x93 pagalbiniuose rinkiniuose.'